Document ID: 32014D0874

IZVEDBENI SKLEP KOMISIJE
z dne 3. decembra 2014
o spremembi Odločbe 2008/866/ES o nujnih ukrepih za začasno prekinitev uvoza iz Peruja nekaterih živih školjk za prehrano ljudi glede obdobja njene uporabe
(notificirano pod dokumentarno številko C(2014) 9113)
(Besedilo velja za EGP)
(2014/874/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(i) Uredbe,
ob upoštevanju naslednjega:
(1)
Uredba (ES) št. 178/2002 določa splošna načela, ki na ravni Unije in nacionalni ravni urejajo živila in krmo na splošno ter zlasti varnost živil in krme. Določa tudi nujne ukrepe, kadar obstajajo dokazi, da živila ali krma, uvožena iz tretje države, zelo verjetno pomenijo resno tveganje za zdravje ljudi in živali ali za okolje, in kadar takega tveganja ni mogoče zadovoljivo obvladati z ukrepi, ki jih sprejmejo zadevne države članice.
(2)
Odločba Komisije 2008/866/ES (2) je bila sprejeta po izbruhu hepatitisa A pri ljudeh, povezanega z uživanjem školjk, uvoženih iz Peruja, ki so bile okužene z virusom hepatitisa A (HAV). Navedena odločba je prvotno veljala do 31. marca 2009, vendar je bilo to obdobje uporabe nazadnje podaljšano do 30. novembra 2014 z Izvedbenim sklepom Komisije 2013/636/EU (3).
(3)
Perujski pristojni organ je bil zaprošen, da zagotovi zadovoljiva jamstva za zagotovitev, da so bile pomanjkljivosti, ugotovljene v zvezi s sistemom spremljanja za odkrivanje virusa pri živih školjkah, odpravljene. Zlasti bi morali biti predstavljeni rezultati programa spremljanja za školjke Donaks (Donax spp.). Kljub dejstvu, da so školjke Donaks (Donax spp.) povzročile izbruh hepatitisa A pri ljudeh, rezultati programa spremljanja te vrste do zdaj še niso bili predloženi Komisiji. Zato Komisija ne more skleniti, da nadzorni sistem in načrt spremljanja, ki se trenutno izvajata v Peruju za nekatere školjke, lahko zagotovita jamstva, ki se zahtevajo na podlagi zakonodaje Unije. Zato bi bilo treba ohraniti nujne ukrepe.
(4)
Konec obdobja uporabe Odločbe 2008/866/ES bi bilo zato treba ustrezno spremeniti.
(5)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
V členu 5 Odločbe 2008/866/ES se datum „30. novembra 2014“ nadomesti z datumom „30. novembra 2015“.
Člen 2
Ta sklep je naslovljen na države članice.
V Bruslju, 3. decembra 2014

Labels: 17
20
0
3
6
18